TARYBOS SPRENDIMAS
2004 m. spalio 25 d.
dėl Konvencijos dėl 1949 m. Jungtinių Amerikos Valstijų ir Kosta Rikos Respublikos konvencija sudarytos Amerikos tropinių tunų komisijos stiprinimo (Antigvos konvencija) pasirašymo Europos bendrijos vardu
(2005/26/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį, kartu su 300 straipsnio 2 dalies pirmosios pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Europos bendrija turi išimtinę kompetenciją tvirtinti priemones, skirtas žuvų ištekliams apsaugoti ir valdyti, bei sudaryti susitarimus su kitomis šalimis ir tarptautinėmis organizacijomis.
(2)
Bendrija yra Jungtinių Tautų jūrų teisės konvencijos, kurioje visos tarptautinės bendruomenės narės raginamos bendradarbiauti apsaugant ir valdant jūrų biologinius išteklius, Susitariančioji Šalis.
(3)
Bendrija pasirašė ir 2003 m. gruodžio 19 d. ratifikavo Susitarimą dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su dviejų ar daugiau valstybių vandenyse sutinkamų žuvų išteklių ir toli migruojančių žuvų išteklių apsauga ir valdymu, įgyvendinimo (1).
(4)
Amerikos tropinių tunų komisija (IATTC) buvo sudaryta 1949 m. Jungtinių Amerikos Valstijų ir Kosta Rikos Respublikos konvencija. 1998 m. birželį vykusiame 61-ajame susitikime IATTC priėmė rezoliuciją, kuria Susitariančiosios Šalys susitarė parengti naują konvenciją, skirtą komisijai stiprinti ir jos statutui atnaujinti pagal tarptautinės jūrų teisės nuostatas.
(5)
Bendrija iš pat pradžių buvo pakviesta visapusiškai dalyvauti šiame procese ir aktyviai jame dalyvavo. Procesas baigėsi Konvencijos dėl 1949 m. Jungtinių Amerikos Valstijų ir Kosta Rikos Respublikos konvencija sudarytos Amerikos tropinių tunų komisijos stiprinimo (Antigvos konvencijos) priėmimu 70-ajame IATTS susitikime, vykusiame Antigvoje (Gvatemala) 2003 m. birželio 24-27 dienomis.
(6)
Antigvos konvencija buvo pateikta pasirašyti 2003 m. lapkričio 14 d. Vašingtone (Jungtinės Amerikos Valstijos) ir pagal jos XXVII straipsnį ją bus galima pasirašyti iki 2004 m. gruodžio 31 dienos.
(7)
Antigvos konvencija pateikta Bendrijai pasirašyti pagal jos XXVII straipsnio 1 dalies c punktą.
(8)
Bendrijos žvejai veikia Antigvos konvencijos taikymo teritorijoje. Todėl Bendrija yra suinteresuota tapti IATTC nare. Todėl Bendrija turėtų pasirašyti Antigvos konvenciją,
NUSPRENDĖ:
1 straipsnis
Europos bendrijos vardu patvirtinamas Konvencijos dėl 1949 m. Jungtinių Amerikos Valstijų ir Kosta Rikos Respublikos konvencija sudarytos Amerikos tropinių tunų komisijos stiprinimo pasirašymas priimant Tarybos sprendimą dėl minėtos Konvencijos sudarymo.
Antigvos konvencijos tekstas pridedamas prie šio sprendimo.
2 straipsnis
Tarybos pirmininkas yra įgaliojamas paskirti asmenį (-is), įgaliotą (-us) Bendrijos vardu pasirašyti Antigvos konvenciją atsižvelgiant į jos sudarymą.
Priimta Liuksemburge, 2004 m. spalio 25 d.